钦定古今图书集成/方舆汇编/职方典/第1163卷 > 德安府建置沿革考 府县志合载
## 钦定古今图书集成/方舆汇编/职方典/第1163卷 > 德安府建置沿革考 府县志合载

本府

此三代荆、豫二州域也。《周礼职方》，泽薮曰“云梦” ，又云：“荆河之浸曰溠。” 春秋为郧子国。楚灭郧，封斗辛为郧公，郧南为蒲骚，而随侯居郧西鄙，称汉东大国，后属于韩。赧王四十一年，魏入南阳于秦以和。次年，秦置南阳郡，后更置南郡，领安陆、西陵，而南阳东境为随县。汉更置江夏郡，安陆与西陵属之，而南阳辖县三“十六，随其一焉。” 东汉更江夏为安陆郡，至献帝建安中，尽属曹魏。魏武赤壁之败，惟存南阳、江夏七郡，而安陆与随尚属。魏晋太康初，仍为江夏郡，治安陆，后析置安陆郡，又析南阳置义阳郡，领随县，寻又析置随郡。刘宋析安陆东境置孝昌县，又析南境为应城县。元嘉二十六年，以随县属雍州。孝建初，改属郢州。景和中，复属雍州。泰始五年，仍属郢州，更为随阳县。元徽四年，改属司州。齐以安陆寄治司州，以随郡领永阳、㵐西、安化。梁兼置南司州，寻废，仍为安陆县。析随县置西陵郡，析永阳县置北郢州、北随郡及永阳郡，又增置应州及平靖郡。西魏置安州总管府，更应城县为城阳郡，于云梦古城置云梦县，属城阳郡。更孝昌为岳州，析置《岳山郡》。《大统中》，置并州于随，又析置《㵐西郡》及㵐西县，寻更为下溠县，又置肆州，寻更为唐州。更北郢州为款州。废涢水郡，别置戟城县，寻废涢水郡。更戟城为横山县。更《北随郡》为南阳，析置淮南郡，领属城、顺义二县。又置冀州，寻更为顺州。又于平靖郡置平靖县。东魏更置南豫州。后周更安州为涢水，寻更为安陆郡，更南豫州为㵐川郡，又置清嘉、京池二县及澴州。隋文帝起于随，去辵名。隋开皇二年，郡俱废，寻更城阳为应阳，随东置礼山县，更下溠曰唐城。大业初，废涢州，仍置安陆郡。初，云梦、孝昌属安州，至是属安陆郡，寻更安陆为宣郡，及废㵐西县，寻置汉东郡，又更为舂陵郡。属山南道，领随县、土山、唐城、安贵、顺义、平林、上明、光化诸县。寻复以礼山县属义阳郡，更京池为吉阳县，以故应州置应山县，省平靖县入之，寻又省吉阳入安陆县，俱属安陆郡。唐武德初，更诸郡为州，四年，省安贵入随县，仍于应山置应州，并析置《礼山县》。析孝昌置澴州，兼置澴阳县，省云梦入应阳。寻复置云梦县，仍以应阳为应城县。贞观五年，省平林、顺义入随县。八年，废澴州，省澴阳、应城二县入云梦，废应州，省礼山县入应山，俱属安州，隶淮南道。天宝初，复置安陆郡及汉东郡。乾元初，复为安州。随州，贞元中，以李希烈叛，乃于安州设安黄节度使，号奉义军。元和二年，省吉阳入应山。十年，始析山南东道授高霞寓以唐、邓、随节度使，而李逊督赋、襄、复、郢、均、房五州。乾符四年，王仙芝始陷安州。天祐中，复更应城为应阳县。五代梁于安州置宣威军。后唐更为安远军节度，更孝昌为孝感，仍以应阳为应城县，而郢、复二州俱属安远军。石晋更为防御州。后汉仍为安远军。周更为防御军。宋初，安州置建安军。乾德五年，随州置崇义军。开宝中，废吉阳县。太宗更建安军为安远，崇义军为崇信，隶湖北路。神宗初，为安远观察使，寻升安州为德安府，安远军如故。后徙治汉阳。领县四，治安陆。云初，云梦省入安陆。元祐初，复置。建炎元年，以应山属随州。绍兴四年，以随州属襄阳府路，寻属京西南路。徙云梦治于许落市，寻复故治，又徙孝感治于紫资寨。嘉定十五年，以随三关更属德安，置关使。端平元年，襄、汉被兵，而应山失矣。元至元十二年，随始降元。十三年，以随及应山隶湖北道宣慰司，属德安府。寻以府隶鄂州行省。后属黄州路，又改属荆湖北道，隶河南行省，领随州及云梦、孝感、应山、应城四县。至正十一年，许、蔡兵起，聂兴宗、许成据应山、云梦等县。明初，聂、许归附。洪武二年，始置安陆县，又降随州为县，省应山入焉。寻降府为德安。

州，属黄州府。九年省安陆及孝感入德安州。十一年省应城入云梦县。十三年仍以德安为府，复置安陆、云梦、应城、孝感，而随升为州，复置应山属之，并属于府。隶武昌道。后改隶荆西道。徙黄陂兵，设守御千户所于府。又析安陆卫兵，置守御百户所于随，守焉。

皇清康熙年间，以德安府”隶“《荆南道府》，领州一、县五。

安陆县

《周礼·职方氏》“荆州泽薮曰云梦。成王时属鬻熊曾孙熊绎彝，王时属越章王执疵。” 定王二年甲午，楚平王灭若敖氏，封斗辛为郧公。简王时为郧公，锺仪邑。敬王十四年乙未，蔡侯吴子、唐侯代楚昭王奔郧，与郧公辛再奔随。赧王四十二年戊子，秦置南阳郡，后更置南郡，领安陆。秦分楚为四郡，德安属南郡。汉初分楚为七郡，属江夏郡。武帝分部天下，置十三州。江夏郡属荆州。领县十四。《郡国志》：江夏郡十四城。按江夏郡为安陆、𫑡二县地。汉置十四城，有中分郧地者。竟陵侯国。有郧乡。杜预曰：“云杜县东北有郧城故国。” 三国时初属魏，中属吴，后又属魏。魏初得有荆州，自献帝十三年始，不仅在三国鼎立峕也。赤壁之败，孙、刘共分荆州，权遂专有江夏郡，而安陆与随俱属魏，因置北荆州于南阳，以旧荆州为南荆州。晋武帝太康元年，分荆州为二十二郡，改江夏为武昌郡，领县三。安陆亦属江夏郡，领治夏口，后分置安陆郡。惠帝时，立滠阳子相。时安陆人朱伺为陶侃将，求分安陆东界为滠阳县。成帝时，中原流民多南渡，遂于江、汉、淮之间侨立州郡，司治义阳，荆治南郡，郢治江夏。安帝《永初郡国志》：江夏太守并治安陆。此后治夏口。又有安陆、曲陵别郡。领县七。晋末，汝南郡民流寓夏口，因侨立为汝南县。沙羡令，汉旧县，吴省。宋武帝永初间，司州刺史领四郡，太守曰义阳太守。又竟陵太守，领县六。有《新市子相》。又析安陆东境置孝昌县。少帝景平初，失河南地。文帝元嘉间，侨立州于汝南，寻罢。孝武帝孝建元年甲午，分江夏郡立安陆郡，属郢州。大明八年甲辰，省为县，属安陆。明帝泰始初，侨立永安郡，又立为左郡，于义阳郡设司相以统之，又改安陆郡，属义阳郡，领县七。苍梧王元徽四年丙辰，改度司州，初置安蛮县，而安陆县寄治司州。省江夏之石阳县，即旧阳曲入之。安蛮在木兰、滠阳。齐属司州，领州镇。义阳分南北。有安蛮左郡，即南义阳郡，领县六。宋元徽间，已置安蛮县，在今滠阳、木兰，即安陆东境。梁天监三年甲辰，置义州于关南，曰南司州，移镇关南，筑竹墩、麻阳二城。六年，徙镇安陆县。是年，义阳属魏，故侨立云。是时定州刺史以城降于安州。定州，今麻城县。大同七年，司州仍镇南义阳郡。后魏正始元年甲申，安州置总管府。大统十六年庚辰，置平靖关于义阳，故曰义阳，有三关之塞，此其一焉。又废涢水郡，别置戟城县，又改为横山县。周明帝武成元年己卯，省岳山郡入安陆郡，即孝昌，寻改为安州，置总管府；又析岳州置澴州。建德元年壬辰，省安州，属襄州总管；复置岳山郡，又置环岳郡，领郧州总管。隋炀帝大业二年庚寅四月壬辰，诏天下改州为郡。废涢州，仍置安陆郡，设总管。省孝昌入安陆，寻更安陆为宣郡；更京池为吉阳，寻省入安陆。统县八：隋安陆郡，梁南司州。西魏曰安州总管府。文帝开皇四年甲辰，总管府废。唐高祖武德元年戊寅，诏天下，改郡为州，曰安州。四年辛巳，置安州总管，领澴、应二州。八年废，俱属安州。又置㲼川县，即澨水。太宗贞观元年丁亥，分天下为十道，安州安陆郡，属淮南道，置都督府，郡为中郡，县为上县，领安申等九州。六年壬辰，罢。七年癸巳，复置都督府，领安、随等五州，十五年辛丑，罢。元宗天宝初，复置安陆郡，领县六，又为奉义军节度使，后罢。肃宗至德二年丙申，安州属山南东道。乾元二年己亥，复为安州，属淮南道。是年，以安州为防御州。宝应四年乙巳，改孝昌，属沔州，寻复属安州。德宗贞元元年乙丑，置安州观察使，治安州，属山南东道。十年甲戌，以李希烈叛于安州，设安黄节度使、奉义军，宪宗元和元年丙戌，罢奉义军，以安州属武昌节度使。僖宗乾符四年丁酉，安州置宣威军。后梁太祖开平三年己巳，安州置宣威军，再为安远军。后唐陞安陆军为安远军节席使。后晋出帝开运元年甲辰，改安州安远军为防御州。后汉高祖天福初，复以防御州为安远军，以高祖尚未改元，故仍称晋天福年号。后周置涢州，寻更为安陆郡，又以郢州、汶

川来属，又为防御军。世宗显德五年，以汶川县隶安州。宋太祖建隆元年庚申，以安州复为建安军防御使，属荆湖北路，领县六。开宝中，省吉阳县入安陆。太宗太平兴国二年，更建安军为安远军，崇义军为崇信军，隶湖北路。仁宗天圣六年戊辰，隶京西路。庆历元年辛巳，还本路。神宗熙宁初，为安远观察使；二年“己酉，省云梦入安陆。徽宗宣和元年壬寅，以神宗潜藩，改安州，升为德安府，属荆湖北路。领县五，治安陆。” 《宋史》：嘉祐八年，神宗自安州潜邸入侍英宗居庆宁宫，英宗授使安州，以潜邸陞州为府。高宗建炎四年庚戌，为安陆汉阳镇抚使。是年，徙孝感，治于紫资砦，属安陆镇抚使。绍兴三年癸丑，改孝昌，属荆湖北路。四年甲寅，以岳飞兼黄、复二州、汉阳军、德安府制置使。宁宗嘉定十五年壬午九月，复以随州三关隶德安府，置黄岘关、淮南十二关安之，故黄岘、武阳、百雁、平靖共四关。度宗咸淳七年辛未，元兵城黄岘诸关，诏徙德安府治于汉阳城头山。元世祖至元十六年己卯，自城头山徙还德安府治，属荆湖北道宣慰司。十八年辛巳，罢宣慰司，直隶鄂州行省为散府，置军民屯田万户府。二十九年壬辰，复属荆州北路，改隶河南行省。三十年癸巳，改属黄州路。三十一年甲午，改万户府为总管府。英宗至治初，改属山南北道中兴路。明洪武二年，始置安陆县，以德安府治安陆，编户七里，领四县，隶湖广行省。时应山、兴安、狄将军三砦未平，九年丙寅，降府为州，省安陆及孝感入德安府，总属武昌府。十三年庚申，复升为德安府，仍置安陆。三十一年戊寅，属武昌道。嘉靖十八年己亥，置荆西道，改德安府属之，徙黄陂兵，设守御所于府治安陆。崇祯癸未正月十三日，李自成遣伪曹操据府城，监军道章旷、总兵毛显文复之。寻伪将白旺至，城仍陷。

皇清顺治二年乙酉四月，荡平逆贼州县归诚郡邑。

隶属悉如旧制

云梦县

县在府治南六十里。秦属安陆郡。汉为西陵、安陆二县地。有云梦城。安陆县南五十里亦有云梦泽。按《左传》“䢵子之女弃于梦中” ，又云“楚子济江入云中” ，并称则曰云梦。西魏于云梦古城置县，因以为名，属城阳郡。隋属安州，后属安州郡。唐属安州，省应城、澴阳二县入焉。宋初，省入安陆县，降为云梦镇。元祐初，复为云梦县。绍兴中，徙治许落市，寻复徙故治。元末为贼所据。明初讨平，仍为云梦县。

皇清因之。

应城县

《春秋》称蒲骚地，郧子属邑。战国为楚地。秦为南郡地。西汉为安陆县。东汉仍安陆县，为竟陵侯国地。范晔书“竟陵侯国内有蒲、骚。” 三国历魏、晋，为安陆地。南宋析安陆县置应城县，此建置应城县之始也。孝武帝孝建元年，析江夏置安陆郡，始徙江夏郡治夏口，而以安陆县为安陆郡治祈安陆北境置安蛮县，南境置应城县，并属安陆郡。高祖建元元年，徙司州镇义阳郡，领安陆、随、南义阳二郡，以孝昌县属南义阳，永阳关、西安化、随四县属随郡，而安陆、应城二县属安陆郡如故。北魏文帝大统十六年，改应城为城阳郡，析安陆置云梦县属之。北周明帝武成元年，置安州总管府于安陆，后改安州为郧州，废城阳之应城、随州之涢水、应州之平靖等县俱为镇。陈宣帝大建十二年，北周郧州总管以所领九州八镇归于陈，陈复改郧州为安州。安州即德安府。隋炀帝大业元年，复置安陆县，省旧吉阳入安陆县，改京池为吉阳，应城县为应阳。唐高祖武德元年，诏天下，改郡为州，太守为刺史。四年，平萧铣、王世充，而安、随二州始入于唐，改应阳为应城。宋太祖建隆元年，以安州属荆湖北路，随州属京西南路，安州防御，复为安远军，领安陆、云梦、应城、孝感、吉阳、应山六县。徽宗宣和元年，以神宗自潜邸入继大统，诏陞安州为府，曰德安，名“德安” 自此始。孝宗乾道五年，置应城马监。淳熙十二年，徙应城县石墙驿于京山县之曹武，更名曹武驿。元世祖至元十六年，徙城头山德安府，还安陆旧治，领随及安陆、云梦、应城、孝感等县。明太祖吴元年，聂兴宗、许成归附。“洪武元年，命徐达徇下德安及属县，遣邓愈伐随州。元右丞王诚以城降，德安仍领安陆、云梦、应城、孝感四县。随州领应山、随二县，并属” 湖广行省。九年，降德安府为州，属湖广布政司。

省孝感入德安州，应城入云梦县。十三年复陞德安州为府，随县为州，仍置应城县，《孝感县》属德安府，置《应山县》，属随州。崇祯六年癸酉，流氛自应山入。九年丙子，贼张献忠攻应城县，被陷。壬午，闯贼李自成设伪官据邑。

皇清顺治二年乙酉四月，荡平逆贼州县归诚郡邑。

隶属悉如旧制

孝感县

周成王封鬻熊曾孙熊绎于楚，赐以子男之田，此地属楚。彝王时，楚子熊渠封其少子执疵为越章王，此地属越章。秦分楚为四郡，此地属南郡。汉初分楚为七郡，孝感此时属江夏郡，为安陆、𫑡二县地。武帝置十三州，分部天下诸郡，江夏郡属荆州。后汉分置南新市县，孝感时为安陆、𫑡、南新市三县地。献帝建安十三年，曹操尽得荆州之地，及败于赤壁，刘备、孙权共分荆州而江夏郡属权，权复析江夏郡东境沙羡等县置武昌郡。已而江夏郡复归曹操，乃置北荆州于南阳，以统诸郡，而以权荆州为南荆州。晋太康元年，分荆州为二十二郡，孝感此时仍为江夏郡之安陆、𫑡南、新市三县地。永兴中，析安陆县东境置滠阳县，今为黄陂、孝感界。宋孝武帝孝建元年，徙郢州之江夏郡治夏口，而以安陆县置安陆郡，又以汉末孝子董永故，析安陆县东境置孝昌县，属江夏郡。先是，晋于此侨立义阳郡，元嘉末又侨立汝南郡。明帝时复侨立宋安郡，而于义阳郡侨设司州以统之，又改安陆郡来属。义阳郡领平阳、𫑡、锺武、宝城、义阳、平春、环水七县。宝城乃分𫑡立者。孝感此时虽有专名，而𫑡、宝城、义阳、环水，实皆今县地。明帝泰始中，张永以破薛索儿功，封孝昌侯，时县为侯国，令曰“相。” 南齐分司州之义阳郡为南、北孝昌属南义阳郡，义阳、𫑡水、宝城改保城，属北义阳郡，而安陆、汝南二郡同寄州治。梁复于此置义州，仍以孝昌属安陆郡。后魏大统十六年，改孝昌县为岳山郡，置岳州。周明帝武成元年，省岳山郡入安陆郡，寻改安陆郡为安州，置总管府，又析岳州置澴州。建德元年，省安州，属襄州总管，复置岳山郡，又置环岳郡，属郧州总管。隋文帝开皇三年，废岳州及《岳山》、环岳郡，复置孝昌县，属荆州。炀帝大业元年，复置安陆郡，设总管，仍省孝昌入安州。唐高祖武德元年，诏天下，改郡为州。四年，改孝昌县置澴州及澴阳县，应山置应州及礼山县，置安州总管府，领澴、应二州。八年废，以其县属安州。太宗贞观元年，分天下十道，以安州属淮南道，置都督府，领安申等九州，六年罢。七年，复置都督府，领安、随州等五州，十五年复罢。肃宗至德二年，以安州属山南东道。乾元二年，安州复属淮南道。宝应元年，以孝昌属沔州，寻复属安州。德宗贞元二年，置观察使于安州，属山南东道。十年，安州置奉义军节度，领安、广等州。宪宗元和元年，罢奉义，以安州属武昌节度。三年，省孝昌入《云梦》。懿宗咸通初，复置孝昌县。僖宗乾符四年，安州置宣威军，王仙芝、黄巢陷安州及孝昌诸县。昭宗光化元年十一月，朱全忠陷安州，孝昌诸县皆溃。乾元二年，以安州为防御州。后梁太祖开平二年九月乙未，荆南节度使高季昌遣兵屯孝昌，绝楚王马殷贡路。三年，安州置宣威军，寻改为安远。后唐庄宗同光二年，始改孝昌为孝感，避皇祖国昌偏讳也。后晋出帝开运元年，改安州安远军为防御州。后汉高祖天福初，复以防御州为安远军。后周太祖广顺元年，复以安远军为防御州。宋太祖建隆元年，以安州属荆湖北路，安州防御复为安远军，领安陆、云梦、孝感、应城、吉阳、应山六县。仁宗天圣六年，安州置安远军节度，改属荆西路。庆历元年，安州复属荆湖北路。徽宗宣和元年，以安州为神宗潜邸，升为德安郡。高宗建炎四年，徙孝感县治于紫资砦，属安陆镇抚使。绍兴三年，孝感复属荆湖北路。宁宗嘉定十五年，以随州之三关属德安，置黄岘关使。度宗咸淳七年，元兵城黄岘诸关，诏徙德安府治于汉阳城头山，而孝感诸县尽入元。元世祖至元十六年自城头山徙还府治，自紫资砦徙还孝感县治，属荆州湖北道宣慰司。明初，聂兴宗、许成来归，以德安府领安陆、云梦、孝感、应城四县，隶湖广行省。洪武九年降德安府为州，属武昌府，省孝感入德安州。十三年复陞德安州为府，置孝感县。崇祯十六年正月，李自成陷德安府诸州县；十一月，义兵复孝感，未几复陷。

皇清顺治二年四月，“王师逐贼过德安，诸郡县望风

“归诚” 名号隶籍悉仍旧制。

随州

敬王十五年，秦子蒲、子虎帅师救楚，大败吴师，遂灭唐。二十六年，吴入楚，昭王奔随，随人免之，卒复楚国。楚人德之，使列于诸侯，故得见春秋。元王末，惟秦、楚、燕、赵、魏、韩、齐七大国。随与厉，不知灭于谁。杜氏曰：“其地属韩。” 《路史》载：随为楚灭。赧王四十一年。《史记》曰：“魏入南阳以和。” 徐广曰：“南阳郡属韩。” 四十三年，秦初置南阳郡。秦始皇三十七年，坏封建之制，分天下为三十六郡，荆、豫二州，南阳之东郡，南郡之安陆，随皆与有之。汉兴，袭秦之故南阳郡三十六县，随其一也。献帝建安十三年，魏武尽得荆州。赤壁之败，惟存南阳、江夏七郡，随尚无属。晋武帝太康元年，随属义阳郡。宋文帝元嘉二十六年，割随为雍。孝武帝孝建元年，随、度属郢。大明八年，随领永阳关西平林。前废帝景和元年五月己亥，随、度属雍。明帝泰始五年，随还属郢，改为随阳。后废帝元徽四年，随度属司。齐以随领永阳关西安化。梁武帝于随又置曲陵郡、龙巢县置土州、永宁、真阳三郡，及石武县、阜陵县、定阳县又置北郢州、北随郡平林县又置上明郡。有漂水。平阳县，又立汝阳郡，永阳县仍置应州，又有平靖郡。普通五年十二月乙巳，李国兴复平靖关。辛丑，杨法干复武阳关。壬寅，复岘关。太清二年，西义阳守马伯符叛，以下溠降于魏。魏文帝大统十六年，于随置并州，又析置㵐西郡及㵐西县，又改㵐西为下溠，又立肆州，寻曰唐州。改定阳曰定贵。改北郢州为款州。又废涢水郡，别置戟城郡及戟城县。又废戟城郡。改戟城县曰横山。又改北随郡为南阳，析置淮南郡厉城、顺义二县。立冀州，寻改为顺州。又置安化县，置洛平县，又改安化为新化。改汝南为重城郡，平阳县为京池县，于平靖郡又置平靖县。东魏置南豫州，魏主钦三年，并荆州于随，改肆州为唐州，冀州为顺州。周废土州，永宁、真阳三郡为齐郡，改龙巢为左阳，阜陵为漳川，省均、款、须、肆四州入唐城，改曰唐城县。改南豫州为㵐川郡，又置清嘉县、京池县置澴州。既而重城、京池俱废，改新化为光化。隋文帝开皇元年，天子因起于随，遂以为国号。以周、齐不遑宁处，故去走作隋。三年，随及㵐、西曲陵、齐、㵐川、涢水、北随、淮南、上明、重城、平阳十一郡及澴州并废。九年，改东随为礼山，有关官。有礼山，实齐礼山关，魏人所谓东关也。十六年，改下溠曰唐城。十八年，改左阳为真阳，石武为宜人，安化为宁化，洛平为上明。炀帝大业元年，废㵐西县，既而置汉东郡，改真阳为土山州，宜人、漳川并废入焉。唐县、清嘉县并废入唐城县，废横山县入安贵县。顺州废，改顺城为顺义，其旧顺义及宁化并废入焉。礼山县属义阳郡。改京池为吉阳，吉山在其北。故应州废，置应山县，省平靖县入焉，属安陆郡。唐高祖武德元年，改郡为州。四年，省安贵县入随县，应山县置应州，并析置礼山县。贞观五年，省平林、顺义入随县。八年，废应州，省礼山县，以应山县属安州。二十六年，以客户析枣阳置唐城县。二十八年，领随、光化、枣阳、唐城县，隶山南道；应山属安州，隶淮南道。德宗建中四年三月，李希烈陷随；八月乙卯，曹季昌叛贼即随。宪宗元和三年，省吉阳入应山。宋太祖乾德五年正月甲寅，谪节度观察留后，建随为军处之，名曰“崇义。” 开宝五年，废吉阳县。太宗太平兴国元年，改崇义为“崇信。” 高宗建炎元年，以德安之应山来属。绍兴四年，以随及唐、邓、信阳并为襄阳府路。嘉定十五年九月丁巳，复以随三关隶德安，而置关使。恭帝德祐元年，实元世祖之至元。十二年四月辛巳，黄仙洞行随事傅安国叛而降元。十二月，元破大洪山，隶湖北道宣慰司德安府元至元十八年，德安府直隶鄂州行省。二十九年正月乙巳，德安府改属荆湖北路，隶河南道，随属河南。明洪武元年七月，卫公邓愈伐随元右丞王诚内附。九月，入大洪山，取老马刘寨，克之，仍为随州，隶湖广德安府。三年降随为县，省应山县入于随。十三年复随为州，以应山属随，隶湖广德安府。崇祯十年二月一日，贼张献忠、罗汝才破随外南关厢，十一日陷随，次日追剿复随。十六年春，闯贼据襄阳，而唐、邓、郧、郢一带尽陷，随实与焉。

皇清定鼎，仍沿为“随州”，隶湖广德安府。

应山县

县为楚省郧城之属，地分北鄙，壤接申阳，昔人以为楚豫之界。在商为征，周为汉东地，《传》曰：“汉

东之国，随为大县。地在汉东，可考者直辕冥厄焉。秦为南阳郡地。始皇三十七年，分天下为三十六郡。颜《志》云：“荆、豫二州，南阳之东境，南郡之安陆，我皆与有之。” 汉仍其旧。晋为义阳县地。刘宋为永阳县地。萧齐及梁仍其旧。北魏为应州平靖县。北周为应州平靖镇。陈仍因周。隋废应州为应山县，应山之名始此。唐贞观八年，以应山县属安州，后五代及宋，未之有改焉。元以应山县与随州并属德安府。明洪武元年，归附。二年，复为寇许成等所据，寻讨平之。十三年，州县并复，以县属德安府，隶湖广武昌道。嘉靖十九年，始改隶荆西道。

皇清因之。